बिहार रायजोयाव बिसायख’थि खुंफुं जानायनि उनाव फैगौ डिसेम्बर दाननि 7 आरो 10 खालाराव बिटिसिनि ब्रैथि बिसायख’थि खुंजागोन। बे बिसायख’थियाव हारिमायारि राजखान्थि दोलोनिफ्राय लानानै जायगायारि राजखान्थिफोरा गावबा-गावनि बिजाथिफोरखौ फसंदों। गासैबो राजखान्थिनि थांखिया बिटिसिनि खुंथायखौ आखायाव लांनाय। बे बिसायख’थिनि फोसावदिं मेल-आफादफोराव जायगा लायै जायगा सुबुं थुबुरमायाव सुबुंनि बाना जानाय नुयो। साफ्रोमबो बिटिआरनि नोगोरारिफोरा गावसोरनि मोजां मोननाय बिजाथिजों खेबसे सिनायलायनाय। दानो सिनाय जानानै लायाबा देरहा लांनायनि उनाव जानाय नङा साननानै सुबुं थुबुरमायाव बाहागो लादों। नाथाय माखासेनिया एसे आलदा । खायसे सुबुंफोरा मेल-आफादफोराव बाहागो लानानै रावबो बिजाथिखौ नेवसिनाय-मुगैनाय गैया लासे बाहागो लानाय नुदों। बिसोरनि थांखिया मोनसेयानो दि भटनि आगोल बिजाथिफोरनिफ्राय रायजोनि मुङाव रां लानाय। बिसायख’थिनि आगोल रायजोनि मुङै एफा-एनै रांखावरि हेफाजाब होनाय। दासान्दै फैगौ बिटिसि बिसायख’थियाव माबे दोलोआ सोरखार दागोन, बिखौ मोनसे सावगारियाव नुनाय जायाखै। नाथाय बे थिखदि बावैसो सान सिगां तामुलपुर बिधान सभा बियाबनि एमएलए इमानुवेल मोसाहारी आरो राज्य’ सभानि बारग’ एमपि बिस्वजित दैमारीआ बिजेपि दोलोखौ मोजां मोननानै बिपिएफ दोलोखौ नागारबाय। बिसोर सानैबो बिजेपि दोलोयाव हाबहैनायाव बिपिएफआ इसे खहा जानायनि लामायाव फैदों। नाथाय बिटिआरनि नोगोरारिफोरा दाबो गोसो थिग खालामाखैदि भटखौ सोरनो होब्ला हामगोन। बिदि माखासे सोंलु सिखाङो। जों ओरोइनो सरासनस्रा सुबुंफोरनिफ्राय मिथिनाय आरो समाजारि बिजोंनि मथै इउपिपिलनि बिसायख’थिनि फोसावनाया बारा जादों । नाथाय बिपिएफ दोलोया जाबादि गेवलां मेल खुंनानै फोसावदों बे थोजासे जायाखै। जिखिनियानो जायाथों मानो बिटिआरनि सांग्रां सुबुंफोरा गावसोर गोसो बादि भट थुनानै मोनसे मोजां सोरखार दानो हाथों बेखौ मिजिंगथियो।